ཨན་པེ་ཅིན་སན་གྱིས་ཀྲུའུ་ཞི་ཞི་ཅིན་ཕིང་ནས་ལྗར་པན་ལ་རྒྱ་མཚོའི་རླུང་འཚུབ་དང་ས་ཡོམ་གྱི་གནོད་འཚེ་ཕོག་པར་འཚམས་འདྲི་ཞུས་གནང་བར་ཐུགས་རྗེ་ཆེ་ཞུས་ཡོད།ཨན་པེ་ཡིས།ལྗར་པན་གྱིས་དུས་ཡུན་རིང་པོའི་ནང་ཀྲུང་གོའི་སྒྱུར་བཅོས་སྒོ་དབྱེའི་འཕེལ་རིམ་ནང་ཞུགས་རྒྱུར་ཤུགས་སྣོན་རྒྱག་གི་ཡོད་པ་དང་།ཀྲུང་གོའི་གོང་འཕེལ་གྱིས་ཀྱང་ལྗར་པན་ལ་དགེ་མཚན་ལྡན་པ་དང་ཤུགས་རྐྱེན་གལ་ཆེན་ཐེབས་ཡོད།མིག་སྔར་ལྗར་པན་དང་ཀྲུང་གོའི་འབྲེལ་བ་རྒྱུན་ལྡན་གྱི་འཁོར་ལམ་ཐོག་ཕྱིར་ལོག་བྱས་ཡོད་པས།ཕྱོགས་གཉིས་པོའི་མཉམ་ལས་ཁྱབ་ཁོངས་སྔར་བས་རྒྱ་ཆེར་ཕྱིན་ཡོད།ལྗར་པན་གྱིས་ཀྲུང་གོ་དང་འབྲེལ་བ་དེ་བས་ཟབ་པ་བཙུགས་ནས།ཐུན་མོང་གོང་འཕེལ་དང་དར་རྒྱས་མངོན་འགྱུར་ཡོང་བའི་རེ་བ་བྱེད་ཀྱི་ཡོད།ལྗར་པན་གྱིས་འབད་བརྩོན་ཧུར་ཐག་བྱས་ནས།ཀྲུང་གོ་དང་མཐོ་རིམ་སྤེལ་རེས་ལ་ཤུགས་སྣོན་རྒྱག་པ་དང་།མཉམ་ལས་གྲུབ་འབྲས་དེ་བས་མང་བ་ཐོབ་རྒྱུའི་བརྩོན་ལེན་བྱས་ཏེ།ལྗར་པན་དང་ཀྲུང་གོའི་འབྲེལ་བ་ལེགས་བཅོས་དང་གོང་འཕེལ་ཡོང་རྒྱུར་སྐུལ་འདེད་མགྱོགས་སུ་གཏོང་འདོད་ཡོད།དེའི་ཐད།ལྗར་པན་གྱིས་འབད་བརྩོན་ཆེན་པོས་རྒྱལ་ཁབ་གཉིས་པོའི་དམངས་ཁྲོད་མཛའ་གྲོགས་གཏིང་ཟབ་ཏུ་བཏང་ནས།ཚོར་སྣང་རྐྱེན་པའི་གནད་དོན་ཐག་གཅོད་ཡག་པོ་བྱེད་འདོད་ཡོད།ལོ་རྒྱུས་དང་ཐེ་ཝན་གྱི་གནད་དོན་ཐད།ལྗར་པན་གྱིས་རྒྱལ་ཁབ་གཉིས་པོའི་ཆབ་སྲིད་ཡིག་ཆའི་ཁྲོད་གཏན་འཁེལ་བྱས་པའི་ལངས་ཕྱོགས་རྒྱུན་འཁྱོངས་བྱེད་ཀྱི་ཡོད་པ་དང་།དེའི་ཐད་འགྱུར་བ་གང་ཡང་བྱུང་མེད།ལྗར་པན་གྱིས་ཀྲུང་གོས་རྒྱལ་སྤྱི་དང་ས་ཁུལ་གྱི་བྱ་དོན་ཁྲོད་ནུས་པ་གལ་ཆེན་འདོན་སྤེལ་བྱས་པར་མཐོང་ཆེན་བྱེད་ཀྱི་ཡོད་ཅིང་།ས་ཁུལ་གྱི་ཞི་བདེ་དང་བརྟན་ལྷིང་དང་འབྲེལ་བ་ཡོད་པའི་གལ་ཆེའི་གནད་དོན་ཐད་ཀྲུང་གོ་དང་འབྲེལ་གཏུག་དང་མཐུན་སྦྱོར་ལ་ཤུགས་སྣོན་རྒྱག་རྒྱུའི་རེ་བ་བྱེད་ཀྱི་ཡོད་ཅེས་བསྟན་ཡོད་པ་རེད།